b'\n_START_ARTICLE_\nKosovo Poljen taistelu\n_START_SECTION_\nTaustaa\n_START_PARAGRAPH_\n1300-luvun alusta alkaen Ottomaanien valtakunta oli alkanut laajentaa alueitaan. Varsinkin Kosovo oli haluttu jo keskiajan alusta, koska alue oli t\xc3\xa4rke\xc3\xa4 kulkureitti Balkanin l\xc3\xa4pi. Slaavit olivat yritt\xc3\xa4neet torjua ottomaanien hy\xc3\xb6kk\xc3\xa4yksi\xc3\xa4, mutta j\xc3\xa4iv\xc3\xa4t kerta toisensa j\xc3\xa4lkeen nopeasti jalkoihin. Serbit ja ottomaanit ottivat ensimm\xc3\xa4isen kerran yhteen jo vuonna 1371 Maritsajoen taistelussa, jonka ottomaanit voittivat. Serbit pitiv\xc3\xa4t itse\xc3\xa4\xc3\xa4n alueen luonnollisina hallitsijoina ja ajattelivat, ett\xc3\xa4 he pys\xc3\xa4ytt\xc3\xa4isiv\xc3\xa4t muslimit hetkess\xc3\xa4.\n_START_SECTION_\nTaistelu\n_START_PARAGRAPH_\nSerbien ratsuv\xc3\xa4ki hy\xc3\xb6kk\xc3\xa4si ottomaanien jalkav\xc3\xa4en kimppuun. Hetken taistelun j\xc3\xa4lkeen Muradin vanhimman pojan Yakubin johtama vasen sivu murtui serbien painostuksen vuoksi. Serbien ratsuv\xc3\xa4ki eteni syv\xc3\xa4lle turkkilaisten linjoihin ja uhkasi jo sulttaania linjojen takana. _NEWLINE_Serbit eteniv\xc3\xa4t my\xc3\xb6s keskell\xc3\xa4 ja ottomaanien tappio vaikutti jo l\xc3\xa4hes varmalta. Sulttaanin toinen poika, Bayezid, komensi turkkilaisten oikeaa sivustaa ja teki ratkaisevan p\xc3\xa4\xc3\xa4t\xc3\xb6ksen menem\xc3\xa4ll\xc3\xa4 auttamaan pulaan joutuneita velje\xc3\xa4\xc3\xa4n ja is\xc3\xa4\xc3\xa4ns\xc3\xa4. Siin\xc3\xa4 vaiheessa ottomaaneja oli ylivoimaisesti enemm\xc3\xa4n, mik\xc3\xa4 pakotti serbit puolustuskannalle. _NEWLINE_Aikalaisten historiankirjoituksesta k\xc3\xa4y ilmi, ett\xc3\xa4 serbit murtautuivat ottomaanien oikeasta sivustasta l\xc3\xa4pi, kunnes yksi heid\xc3\xa4n komentajistaan jostain syyst\xc3\xa4 k\xc3\xa4\xc3\xa4ntyi ymp\xc3\xa4ri ja pakeni. H\xc3\xa4nen sotilaansa huomasivat sen ja joutuivat pakokauhuun. Noin 10\xc2\xa0000 serbisotilasta pakeni paikalta. Sen j\xc3\xa4lkeen ottomaanit saartoivat loput serbit, jotka antautuivat.'